
	CRITERIS METODOLÒGICS EDUCACIÓ INFANTIL(I3, I4, I5). CURS 26-27



ACORDS METODOLÒGICS A L’EDUCACIÓ INFANTIL

L’educació infantil és una etapa educativa en la qual els infants han d’anar desenvolupant aquelles competències que els farà possible viure relacions afectives saludables amb un mateix i segures amb els altres, conèixer i interpretar l’entorn, i anar adquirint estratègies d’aprenentatge i un grau d’autonomia per poder formar part d’una societat multicultural.

El currículum d’aquesta etapa permet  acordar un projecte educatiu amb autonomia pedagògica, flexible i ampli en coherència amb el context i l’entorn, que permeti als infants identificar-se com a persones amb seguretat i benestar emocional; viure unes relacions afectives positives amb si mateixos i amb els altres; conèixer i interpretar el seu entorn; adquirir habilitats de comunicació, expressió i comprensió per mitjà de diferents llenguatges, i avançar en la seva autonomia personal.
L’adquisició del llenguatge, el desenvolupament de la competència comunicativa i lingüística,  juntament amb les competències de tipus emocional i personal, permeten als infants manifestar fets i vivències; explorar coneixements; expressar el que estan imaginant i comunicar idees i sentiments; construir pensament, i participar en intercanvis comunicatius diversos.
Tot desenvolupat en un entorn sense estereotips amb una perspectiva d’igualtat de tracte i no discriminació.
El nostre projecte educatiu d’Educació Infantil es desglossa  en els ambients, els espais d’aprenentatge i la interioritat, amb la finalitat d’aconseguir una total coherència amb el treball de totes les competències i criteris emmarcats al currículum actual.
[bookmark: _Hlk151968828]


AMBIENTS DE LLIURE CIRCULACIÓ
1. Justificació
 Treballar per ambients té una sèrie d’avantatges pedagògics:
- S’afavoreix l’autonomia dels infants. L’infant serà el constructor del seu propi aprenentatge: investigar, provar, assajar, modificar, construir, destruir, parlar, raonar, explicar, inventar...
- Es potencia la cooperació entre infants de diferents edats, fomentant relacions d’ajuda mútua.
- Provoca el desenvolupament de diferents llenguatges expressius.
- És un aprenentatge molt motivador ja que els infants aprenen mitjançant el joc.
- Desenvolupa la creativitat i l’actitud investigadora.
- S’afavoreix l’atenció a la diversitat ja que els nens i les nenes interactuen amb l’ambient a partir de les seves possibilitats.
- Major aprofitament de tots els espais disponibles.


2. Objectius generals
Aquests objectius es treballaran en tots els ambient així com també en tots els moments de la jornada escolar.
a) Descobrir i conèixer el propi cos i el dels altres, les seves possibilitats d’acció i aprendre a respectar les diferències.
b) Observar, explorar i reflexionar sobre el seu entorn familiar, natural i social,
mantenint una actitud de curiositat respecte d’això i un esperit crític, tenint en
compte el nivell maduratiu dels infants.
c) Adquirir progressivament autonomia en les activitats habituals i en l’organització de les seqüències temporals i espacials quotidianes.
d) Desenvolupar les seves capacitats afectives i actuar cada cop amb més seguretat i confiança en si mateixos.
e) Relacionar-se positivament amb els altres establint una relació de confiança amb la tutora i els altres mestres que intervenen en el grup. Tenir una actitud de respecte i col·laboració envers els altres.
f) Desenvolupar habilitats comunicatives en diferents llenguatges i formes d’expressió:
j) Desenvolupar globalment les capacitats cognitives, sensorials, motrius i de
reconeixement i construcció de les emocions mitjançant el joc i el moviment.
n) Comentar les diferents situacions conflictives que van sorgint i cercar solucions a través de pràctiques restauratives.
o) Comentar fets positius que hem viscut i reflexionar sobre quines condicions s’han donat perquè s’hagin donat així.
p) Mantenir una actitud responsable i de respecte envers les diferents activitats, materials, ambients, etc.
q) Adquirir les normes bàsiques conversacionals: torn de paraula, seguir indicacions de la mestra, escoltar…


3. Funcionament dels ambients
Els ambients es realitzaran tres tardes a la setmana.
L’horari és el següent:
· De 15:00h a 16:10h AMBIENTS DE LLIURE CIRCULACIÓ durant aquest espai de temps els nens i les nenes podran circular lliurement pels diferents ambients proposats.
· A les 16:10 els alumnes ja no poden canviar d’ambient perquè en alguns ja es comença a recollir.
· De 16:20h a 16:40h CONVERSA I REFLEXIÓ cada alumne torna a la seva aula on compartim amb els companys i companyes les experiències viscudes durant la tarda.
· 16:50h SORTIDA realitzem la sortida seguint l’horari habitual.

4. Normes de funcionament
A tots els ambients hi haurà unes normes bàsiques de funcionament, convivència i respecte entre els infants:
-Tots els infants duran la seva medalla penjada al coll, per entrar a algun ambient hauran de posar la seva fotografia enganxada al cartell de l’entrada. En cas d’estar complert, hauran de buscar un altre ambient.
- Per anar d’un lloc a l’altre s’ha de fer de manera ordenada i tranquil·la.
- Parlar amb un to de veu adequat.
- Cada vegada que s’acabi una activitat s’ha d’arraconar el material emprat.
- Cada proposta o activitat tindrà un espai concret i s’ha de respectar. El material no es pot escampar ni dur d’un lloc a l’altre.
- S’ha de mostrar una actitud respectuosa cap als companys.

Quan un infant no compleixi aquestes normes de funcionament se’l convidarà a seure uns minuts i després pot decidir si continua en aquest ambient o marxa a un altre.

5. Paper de la mestra
La funció de les mestres encarregades dels ambients son:
- Fer de guia, organitzar l’ambient i oferir activitats i materials enriquidors i que potenciïn els aprenentatges.
- Fent atenció, mirant i escoltant com va el procés i el desenvolupament de la sessió en els infants per cuidar el treball que van fent i com el van fent.
- Observar, guiar, ajudar i induir plantejant nous reptes per fer-los qüestionar-se.
- Preguntar per què volen fer quelcom i què pensen que passarà.
- Afavorir la conversa i el llenguatge fent servir el vocabulari del treball científic.
- Cuidar en tot moment el com ens adrecem als infants de parlar amb ells, del que fan, per ajudar-los en el que necessiten, per animar-los…amb el llenguatge que podem fer servir, ha de ser molt senzill i planer, alhora que adequat per fer possible que l’infant se senti a gust i reconegut en el seu treball.
- Ajudar a fer possible en els infants l’actitud d’atenció a allò que fem, l’actitud de treball, l’actitud d’experimentació, l’actitud d’aprendre.
- Ajudar als infants a aprendre entre ells.
- Ajudar a saber-nos fer preguntes.
- Acompanyar i ajudar en els processos d’aprenentatge dels alumnes, on hi ha diversitat de necessitats i característiques.
- Respectar els ritmes de treball dels infants. Prendre responsabilitat en ajudar a cada nen/a a avançar en el seu procés d’aprenentatge de l’ambient


ESPAIS D’APRENENTATGE

1. Què son els espais d’aprenentatge
Els espais d’aprenentatge són una metodologia de treball que proposem dur a terme a tota l’educació infantil.
Els espais d’aprenentatge són petits ambients situats dins la mateixa aula on hi trobem provocacions o propostes d’aprenentatge que s’adapten a les necessitats individuals dels infants. On cada infant pot fer un apropament individual, partint de les seves motivacions, interessos i capacitats.

2. Característiques  dels espais d’aprenentatge
-Basat en la pedagogia activa.
-L’infant és el protagonista, aprèn fent
-Centra l’aprenentatge en la motivació i interès dels infants (Les mestres disposem aquest material sota uns criteris pedagògics i amb uns objectius però l’aprenentatge  es guia per la seva motivació i l’interès de l’infant en la seva exploració). La manera de fer dins l’espai de l’infant es guia per la seva motivació i els seus interessos en l’exploració del material ofert.
-Fomenten l’autonomia: Es realitzen de forma autònoma. Donem informació del que es pot fer pretenem amb el material, la disposició del material ajuda a l’infant a saber quin és l’objectiu de l’activitat. 
-Inclusió: permet la inclusió d’infants que es troben en diferents moments evolutius i s’adapta a tots els ritmes d’aprenentatge. Per exemple si sabem que un infant necessita suport es deixa un recurs extra per poder realitzar la proposta però està disponible per tots i totes.
-Aprenentatge manipulatiu/experimentació: les propostes de joc i la disposició del material convida a l’experimentació i queda al servei de l’infant perquè  puguin explorar i manipular lliurement. 
-Aprenentatge assaig error i prova No donem informació del camí a seguir, és l’infant que a través de la indagació, l’assaig-error, aconsegueix el seu objectiu.
-Permet treballar la socialització i la resolució de conflictes.


3. Metodologia dels espais d’aprenentatge:
-Cada espai té assignades unes propostes concretes.
-Vinculem els espais a la proposta i delimitem l’espai que ocupa cada proposta
-Donem autonomia i informació sense utilitzar paraules
· Quins espais oferim? 
-Espai de construccions: dissenyat per construir i destruir amb materials de construcció i una tarima de fusta.
-Minimons: s’hi creen històries amb diverses peces soltes i altres elements com animals, ninos i altres personatges que convidin al joc. S’hi desenvolupa un joc simbòlic no estructurat que fomenta la creativitat, la imaginació, així com tot tipus de llenguatges. S’ofereixen una gran varietat de peces soltes, ben organitzades i ordenades.
-Espai d’art: deixem fluir i expressar el que senten  deixant-se anar sense que ningú pugui jutjar el resultat final de la seva obra d’art.  
-Joc simbòlic: A través del joc els infants van adquirint habilitats personals i socials, representen la vida real, exploren i reprodueixen el món dels adults. 
-Lecto-escriptura: traç, iniciació al món de les lletres, creació de lletres amb peces soltes, estampar tampons de lletres, creació de traços amb peces soltes...
-Matemàtiques: classificació de colors, seriació, blocs lògics, formes geomètriques numeració...
-Taules d’experimentació/safates sensorials: espai per experimentar on s’estimulen tots els sentits.
· Com els presentem? Les provocacions
Les propostes son atractives, obertes, sense un fi concret, guiades pel propi nen i els seus interessos donant importància al procés. L’estètica és molt important i convida a l’acció.
Les provocacions promouen: l’experimentació, la creativitat, l’atenció, el pensament científic, el llenguatge, el joc simbòlic, la motricitat fina, la presa de decisions, l’aprendre de l’encert i error, el moviment.
· Com els organitzem? 
-Obligatòries: Les propostes son obligatòries, es divideix el grup en equips de 4 o 5 i van passant per totes les propostes, així ens assegurem de que es treballen tots els àmbits d’aprenentatge plantejats a través de les propostes d’aprenentatge i ens permet prioritzar els processos.
-Propostes diàries: cada dia s’hi dedicarà una sessió al treball per espais d’aprenentatge, prioritzant l’aprenentatge manipulatiu.
-Grups estables: els grups de treball seran estables, es tenen en compte les seves afinitats, vincles... Creem grups diversos amb ritmes d’aprenentatge diferents per potenciar l’aprenentatge entre iguals.
-Repartiment equitatiu dels àmbits d’aprenentatge: les propostes que presentarem seran variades i tindran en compte els diferents àmbits d’aprenentatge.
-Avaluables: seguiment de l’evolució dels infants i de la seva adquisició d’habilitats.

4. Avaluació
L’avaluació dels espais d’aprenentatge està centrada en el procés i ens ajuda a comunicar i il·lustrar els processos d’aprenentatge que no deixen rastre.
Així doncs, la mestra recollirà informació a través de l’observació del comportament de l’infant a través de el diari d’aula, rúbriques i graelles d’observació. Aquesta observació serà en diferents moments de la jornada i en diversos espais.
L’avaluació posa el focus d’atenció en: escoltar/observar, documentar i analitzar/reflexionar.



INTERIORITAT

1. Perquè és important el moment d’interioritat?
Els beneficis de les tècniques de relaxació i visualització van des de la prevenció i millora de les malalties orgàniques fins a la prevenció i millora de l’estat d’ànim. L’entrenament en aquestes tècniques afavoreix el desenvolupament d’estratègies d’autogestió emocional, el coneixement del propi cos i de les seves reaccions i la introspecció en un mateix, cosa que permet millorar l’autoestima, l’atenció, la serenor i la tranquil·litat, elements indispensables en el món actual.

2. En què consisteix el moment d’interioritat?
Cada matí tots els cursos d’educació infantil començarem el dia dedicant uns minuts a educar la calma o a la consciència corporal. 
Es fa l’entrada amb música i els infants van seient a la rotllana per preparar-se mentre van arribant els altres companys. 
Als nous alumnes d’i3 (passat el període d’adaptació) se’ls informa de que cada matí comencem amb un moment de relaxació, meditació, consciència corporal... s’explica la seva importància i s’expliquen les normes de manera molt clara. (Als altres cursos se’ls va recordant les normes sempre que sigui necessari).
A la porta es posarà un cartell quan comencem amb la pràctica: “NO ENTREU SI US PLAU. MOMENT D’INTERIORITAT.” Per evitar possibles interrupcions i per donar-li la importància que mereix aquest moment.

Es convida a tots als infants a realitzar les activitats proposades però no s’obliga a fer-les. Alguns infants es mostren observadors les primeres setmanes i després progressivament van participant.
El que si que es marca molt és el RESPECTE cap a aquest moment i es deixa molt clar, no s’obligarà a ningú a participar però si a respectar. 
A les primeres sessions si dediquen uns segons i al llarg dels mesos i cursos s’anirà augmentant el temps que hi dediquem.
La programació d’interioritat ha de servir de guia i serà molt flexible depenent de cada grup i de les seves necessitats. En la programació es detallen diferents activitats que es realitzaran al llarg del curs cada matí: Respiració, tensió/distensió, massatges, escàner corporal, moviments/estiraments, meditacions, mantres i silenci.
La mestra s’assegurarà de que es realitzen totes les activitats proposades però la seva llargada i la seva repetició al llarg de les setmanes dependrà del grup i de la observació de la seva pràctica diària.

